KIRJALLINEN KYSYMYS E-1733/02 esittäjä(t): Brice Hortefeux (PPE-DE) komissiolle. Pankkikorttimaksujen turvallisuuden parantaminen.



Virallinen lehti nro 092 E , 17/04/2003 s. 0086 - 0087



KIRJALLINEN KYSYMYS E-1733/02 esittäjä(t): Brice Hortefeux (PPE-DE) komissiolle (17. kesäkuuta 2002) Aihe: Pankkikorttimaksujen turvallisuuden parantaminen Pankkien jatkuvista ponnisteluista huolimatta pankkikorttipetosten määrä nousee koko ajan. Samaan aikaan pankkikortin haltijoiden määrä on kohonnut kuusi prosenttia vuonna 2001. Siksi ei ole yllättävää, että kymmenessä vuodessa kortilla suoritettujen operaatioiden määrä on lähes kaksinkertaistunut ja vuonna 2001 pankkikortteja käytettiin 4,8 miljardia kertaa. Kaupassa sähköisen maksupäätteen avulla tapahtuvassa pankkikortilla maksamisessa käytetään pitkälle kehitettyä tekniikkaa, joka perustuu elektroniseen siruun tallennettujen tietojen lukemiseen. Samanlaista sirua käytetään myös pankkiautomaateissa, ja se mahdollistaa salaisen koodin turvallisen tarkistamisen. Eri jäsenvaltioissa pankit eivät kuitenkaan systemaattisesti sisällytä elektronista sirua asiakkaille antamiinsa pankkikortteihin. Tätä taustaa vasten ja tällaisten petosrikosten lisääntymisen huomioon ottaen, onko Euroopan komissio harkinnut mahdollisuutta yhtenäistää pankkikorttien turvallisuuden parantamista koskevia säännöksiä, joka mahdollistaisi sen, että EU:n kansalaiset voisivat käyttää tätä erittäin laajasti yleistynyttä maksuvälinettä täysin turvallisesti? Frederik Bolkesteinin komission puolesta antama vastaus (26. heinäkuuta 2002) Komissio on tietoinen pankkikorttirikosten yleistymisestä. Se on arvoisan parlamentin jäsenen kanssa samaa mieltä siitä, että sirukortit on tärkeää ottaa käyttöön kaikissa jäsenvaltioissa, jotta väärennösrikokset vähenisivät. Tällä hetkellä yleisin maksuvälinerikosten muoto Euroopan unionissa ovat väärennetyt kortit, jotka aiheuttavat noin 30 % tappioista. Maksukorttijärjestelmät ja pankit ovat sitoutuneet ottamaan sirukortit käyttöön kaikissa jäsenvaltioissa vuoteen 2005 mennessä. Määräaika johtuu siitä, että uusittavia kortteja on valtava määrä, samoin korvattavia tai muutettavia laitteita (päätteitä, pankkiautomaatteja jne.). Komissio hyväksyi helmikuussa 2001 muihin maksuvälineisiin kuin käteisrahaan liittyvien petosten ja väärennysrikosten torjumiseksi kolmivuotisen petostentorjunnan toimintasuunnitelman(1). Suunnitelman ensisijainen tavoite on turvallisuuden parantaminen, ja sillä tuetaan parhaiden taloudellisesti toteuttamiskelpoisten tietoturvamenetelmien käyttöönottoa. Komissio järjestää vuonna 2003 konferenssin maksutapahtumien turvallisuudesta sisämarkkinoilla. Konferenssin tavoitteena on lisätä tietoja nykyaikaisten maksuvälineiden ja -järjestelmien turvallisuudesta. Toimintasuunnitelman täytäntöönpanoa ohjaava EU:n petostentorjunnan asiantuntijaryhmä keskustelee kokouksissaan säännöllisesti sirukortteihin siirtymisen etenemisestä Euroopan unionissa. Myös e-Europe-aloitteen älykorttitoimintasuunnitelmassa pyritään eri keinoin edistämään sirukorttien käyttöä maksusovelluksissa, ja näissä aloitteissa käsitellään myös standardointikysymyksiä. (1) Komission tiedonanto muihin maksuvälineisiin kuin käteisrahaan liittyvien petosten ja väärennysrikosten torjunnasta, KOM(2001) 11 lopullinen.